News Update: ครั้งแรกรอบ 32 ปี จีนเสียแชมป์ประเทศกำลังพัฒนาที่โตเร็วสุดในเอเชีย ADB หั่นเป้า GDP จีน เหลือ 3.3% ปีนี้ ผลจากมาตรการโควิด และปัญหาภาคอสังหาฯ - FINNOMENA
แม้จะส่งสัญญาณการฟื้นตัวต่อเนื่อง แต่ธนาคารพัฒนาเอเชีย (ADB) ได้ปรับลดคาดการณ์การเติบโตของประเทศกำลังพัฒนาในเอเชีย เนื่องจากนโยบายควบคุมโควิดที่ยืดเยื้อของจีน
21 ก.ย. 2565

แม้จะส่งสัญญาณการฟื้นตัวต่อเนื่อง แต่ธนาคารพัฒนาเอเชีย (ADB) ได้ปรับลดคาดการณ์การเติบโตของประเทศกำลังพัฒนาในเอเชีย เนื่องจากนโยบายควบคุมโควิดที่ยืดเยื้อของจีน
อย่างไรก็ตาม นี่จะเป็นครั้งแรกในรอบกว่า 30 ปี ที่เราจะได้เห็นประเทศกำลังพัฒนาที่เหลือในเอเชียเติบโตเร็วกว่าจีน ซึ่งครั้งสุดท้ายที่เกิดขึ้นคือในปี 1990 ตอนนั้นการเติบโตของจีนชะลอตัวเหลือ 3.9% ขณะที่ GDP ของประเทศที่เหลือในภูมิภาคอยู่ที่ 6.9%
ADB คาดว่า ในปี 2022 ประเทศกำลังพัฒนาในเอเชียไม่รวมจีนจะเติบโตอยู่ที่ 5.3% ขณะที่เศรษฐกิจจีนจะโตเพียง 3.3% ผลจากการล็อกดาวน์ตามนโยบายโควิดเป็นศูนย์ ปัญหาภาคอสังหาฯ และกิจกรรมทางเศรษฐกิจที่ชะลอตัวลงจากอุปสงค์ภายนอกที่อ่อนแอ
โดยสำหรับปี 2023 ADB ปรับลดคาดการณ์การเติบโตของเศรษฐกิจจีนเหลือ 4.5% ลดลงจากคาดการณ์เดิมในเดือน เม.ย. ที่ 4.8% ผลจากอุปสงค์ภายนอกที่ลดลงอย่างต่อเนื่องจนไปชะลอการลงทุนในภาคการผลิต
สำหรับการเติบโตทั้งภูมิภาคเอเชียนั้น ADB ระบุว่า ทิศทางทั่วโลกกำลังชะลอการเติบโตโดยรวม แม้ภูมิภาคเอเชียจะส่งสัญญาณฟื้นตัวอย่างต่อเนื่องจากการท่องเที่ยวก็ตาม โดยคาดว่าการเติบโตจะอยู่ที่ 4.3% ในปี 2022 และ 4.9% ในปี 2023
นอกจากนี้ ADB ยังปรับเพิ่มคาดการณ์เงินเฟ้อ โดย ADB คาดว่าการเติบโตของราคาจะอยู่ที่ 4.5% ในปี 2022 และ 4% ในปี 2023 ผลจากต้นทุนด้านอาหารและพลังงานที่เพิ่มขึ้น ซึ่ง ธนาคารกลางในภูมิภาคกำลังปรับขึ้นดอกเบี้ยเพื่อควบคุมเงินเฟ้อ นั่นทำให้เกิดภาวะทางการเงินที่ตึงตัวขึ้น ท่ามกลางแนวโน้มการเติบโตที่ลดลงและนโยบายการเงินที่เข้มงวดของ Fed
โดยจีนเป็นข้อยกเว้นใหญ่ จาการล็อกดาวน์เป็นระยะแต่เข้มงวดเพื่อขจัดการระบาดของโควิด อย่างไรก็ตาม การผ่อนคลายข้อจำกัดการแพร่ระบาด การเพิ่มภูมิคุ้มกัน อัตราการตายที่ลดลง และผลกระทบด้านสุขภาพที่รุนแรงน้อยกว่า จะเป็นรากฐานของความคล่องตัวที่ดีขึ้นในภูมิภาคส่วนใหญ่
อ้างอิง:
https://www.cnbc.com/2022/09/21/adb-asias-developing-economies-are-set-to-grow-faster-than-chinas.html?
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
เศรษฐกิจจีน
เศรษฐกิจเอเชีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA